R48 miljoen vir onvoltooide Bloem-polisiestasie | Maroela Media
Parkweg-polisiestasie. (Foto: Skermskoot/Google Earth)
Jare en miljoene rand later is die Parkweg-polisiestasie in Bloemfontein se infrastruktuuropgraderings oënskynlik steeds nie afgehandel nie.
Dít ten spyte daarvan dat meer as R48 miljoen reeds aan die sogenaamde opgraderings bestee is.
George Michalakis, DA-LP en lid van die Nasionale Raad van Provinsies (NRP), sê daadwerklike stappe sal nou gedoen moet word om eindelik antwoorde oor die multimiljoenrandse opgraderings te kry.
Die DA het 'n mosie in die parlement ter tafel gelê waarin gevra word dat die miljoene rande wat reeds aan die opgraderings bestee is, deur die departement van openbare werke ondersoek word.
Die ondersoek sal nou deur NRP se verkose komitee oor vervoer, staatsdiens en administrasie, openbare werke en infrastruktuur gedoen word.
Daar is sedert 2017 minstens drie kontrakteurs aangestel om die opgraderings aan die polisiestasie te doen, maar volgens Michalakis is almal eindelik weens swak prestasie afgedank.
"Hoewel 'n bedrag van meer as R48 miljoen reeds aan hierdie kontrakteurs betaal is, is die polisiestasie steeds net 'n hoop bourommel," sê hy.
Die Parkweg-polisiestasie is een van die grootste polisiestasies in die Vrystaat, asook een van die vyf besigste stasies met betrekking tot die aantal ernstige misdade wat hiér aangemeld word.
Die DA het intussen 'n aantal geskrewe vrae aan Patricia de Lille, minister van openbare werke, gestuur. Met die vrae word daar gehoop om lig op die sperdatum vir die voltooiing van die projek te werp, asook wat die vereistes was toe die kontrakteurs aangestel is en hoe die departement vorder in sy pogings om die verlore miljoene wat aan die kontrakteurs betaal is, te verhaal.
"Ons kan nie toelaat dat die lewens van die inwoners van Bloemfontein verder deur die regering se onbevoegdheid bedreig word nie," sê hy.
Verstaan nie hoe word hulle betaal voor dienste gelewer nie? O nee wag, met die staat kan jy dit nie waag om eers te doen en dan betaling te verwag nie want dit kan ook jare neem. Beide is korrup of miskien was dit 'n "boetie boetie" situasie. Sal my nie verbaas nie
DA vat maar lank om agter te kom gelde word betaal vir dienste wat nie gelewer word nie. Wat maak die DA se mense in die parlement. O ja…….verdien mandelikse salaris.
Nog n ANC sukses storie. Net hulle kan soveel geld bestee sonder enige resultate.
Korupsie op sy beste
Ek weet hoe dit gebeur. Het n staat tender "wenner" laas week hier gehad, ons verkoop aan hom teen 31% wins, bv R670, sy quote aan sy volgende cadre is R2670, en aan syne n R3580, teen die laaste stap kry die staat (na 8verskillende maatskappye) dit teen R9173 per unit, soek 411. Ek gaan my wins ook nou maar opstoot haha.